Tehničko veleučilište u Zagrebu

Tehničko veleučilište u Zagrebu (latinski: Polytechnicum Zagrabiense, engleski: Zagreb University of Applied Sciences) je najveće veleučilište u Hrvatskoj osnovano 27. svibnja 1998. godine. Veleučilište izvodi stručne i specijalističke studije gdje pojedini studiji imaju puno dulju tradiciju, neki dulju od 40 godina. TVZ obrazuje inženjere i specijaliste iz područja elektrotehnike, graditeljstva, informatike, računarstva, strojarstva i mehatronike. Veleučilište također organizira najveće studentsko natjecanje u izradi mobilnih, web i IoT rješenja u Hrvatskoj, poznato kao TVZ Mc2. Prvi rektor Tehničkoga veleučilišta u Zagrebu bio je Dragutin Ščap. Krajem 2006. na mjesto dekana izabran je Velimir Rajković. Dužnost dekana je kasnije obnašao Mladen Petričec, zatim Slavica Ćosović Bajić, potom Goran Malčić, a od 27. travnja 2021. dekanica je Jana Žiljak Gršić. Od listopada 2026. dužnost dekanice će obavljati Lidija Tepeš Golubić. Povijest Prva radna skupina, kojoj je u ime tadašnjega Ministarstva znanosti i tehnologije povjeren zadatak osmišljavanja projekta osnivanja politehničkoga visokog učilišta, osnovana je u studenomu 1996., a bila je sastavljena od dekana četiriju tehničkih fakulteta Sveučilišta u Zagrebu. Bili su to: Marin Hraste, dekan Fakulteta kemijskog inženjerstva i tehnologije; Vjera Krstelj, dekanica Fakulteta strojarstva i brodogradnje; Antun Szavits-Nossan, dekan Građevinskog fakulteta; te Stanko Tonković, dekan Fakulteta elektrotehnike i računarstva. Sljedeća radna skupina predložila je program po kojemu je nadnevak otvaranja Veleučilišta trebao biti 15. rujna 1997. godine. U toj radnoj skupini (1997.) bili su: T. Filetin, M. Perić, V. Simović, I. Štern i A. Magzan kao predstavnik Više tehničke škole – Zagreb (VTŠZ). Prvim Statutom Veleučilišta (14. srpnja 1998.) bili su predviđeni sljedeći stručni dodiplomski studiji: elektrotehnike i elektronike, graditeljstva, informatičkog dizajna i menadžmenta, kožarske i obućarske tehnologije, cestovnoga, željezničkoga, riječnoga, zračnoga, poštanskoga i telekomunikacijskog prometa, te stručni studij aeronautike, strojarstva i mehatronike, dizajna i tehnologije tekstila i odjeće. Veleučilišni odjeli su se razvili iz stručnih studija koji su se izvodili na matičnim visokim učilištima (fakultetima i višim školama). Elektrotehnički odjel se razvio iz VTŠZ; utemeljene 1961. pod nazivom Viša tehnička škola »Rade Končar«, koja je djelovala u sklopu Sveučilišta u Zagrebu. Stručni dodiplomski studij informatike na Veleučilištu postoji od 1998. godine, a nastavak je studija koji je pokrenut 1994. kao dvogodišnji sveučilišni dodiplomski studij za hrvatske ratne vojne invalide, te za sveučilištarce koji studiraju po osobnim potrebama; u okvirima Studija poslovne informatike Sveučilišta u Zagrebu, a graditeljski je odjel dio bivše Više građevinske škole u Zagrebu. Ustroj Djelatnost Veleučilišta se obavlja u odjelima. God. 1998. postojali su: Elektrotehnički, Graditeljski, Informatički, Kemijsko-tehnološki (ne ustrojen), Prometni, Strojarski i Tekstilno-tehnološki odjel, a postojala je i mogućnost prerastanja odjela u veleučilišne škole (samostalne pravne osobe). Danas djeluju: Elektrotehnički odjel, Graditeljski odjel, Informatičko-računarski odjel, te Strojarski odjel. Studiji na TVZ-u Tehničko veleučilište u Zagrebu (TVZ) je visoko učilište koje u prvomu obrazovnom ciklusu izvodi trogodišnje stručne studije iz najvažnijih područja tehnike. U drugomu obrazovnom ciklusu veleučilište izvodi politehnički specijalistički diplomski studij u trajanju do dvije godine. Završetkom prvoga, trogodišnjeg ciklusa stječe se 180 ECTS bodova, a završetkom drugoga još 120 ECTS-a. Studiji koji se trenutno izvode na TVZ-u su: Elektrotehnika Automatizacija i procesno računarstvo Energetska elektrotehnika Komunikacijska i računarska tehnika Informatika Informatički dizajn Elektroničko poslovanje Organizacija i informatizacija ureda Računarstvo Programsko inženjerstvo Inženjerstvo računalnih sustava i mreža Graditeljstvo Visokogradnja Niskogradnja Građevinsko poduzetništvo Okoliš u graditeljstvu Strojarstvo Proizvodnja Mehatronika Konstrukcija Termotehničko inženjerstvo Digitalna ekonomija Digitalna forenzika i informacijska sigurnost Nakon ili pri kraju studija na TVZ-u studenti i svi ostali mogu upisati tečajeve na jednoj od akademija koje djeluju u sklopu TVZ-a. Na TVZ-u postoje dvije akademije: Cisco akademija - Netakademija - Koja izvodi Cisco programe kao što su CCNA, CCNP, Network Security, IT Essentials, Unix, Linux itd. IT Akademija izvodi Microsoft tečaje i ostale tečaje vezane za uporabu njihove programske podrške. Unutar Cisco akademije pokrenuta je edukacija Java programiranja na dvije razine: početna (SCJP) i napredna (SCJD) Literatura Hlevnjak, Branka, (prir.); Ščap, Dragutin et al. Naših prvih deset godina : deseta obljetnica Tehničkog veleučilišta u Zagrebu : 1998. – 2008., Tehničko veleučilište u Zagrebu, Zagreb, 2009., ISBN 978-953-7048-10-5 Izvori Vanjske poveznice Tehničko veleučilište u Zagrebu Studentski zbor TVZ-a Arhivirana inačica izvorne stranice od 23. lipnja 2007. (Wayback Machine) TVZ Mc2